Die Mosselbaai-tak van AfriForum het ’n baie suksesvolle inligtingsessie gehou met dr Frans Cronje van die IRV as hoofspreker. Dit is bygewoon deur meer as 200 mense en het veral goeie gesindhede teenoor AfriForum bevorder.
AfriForum se Goukou-plaaswag en lede het vir ’n paar dae sy aan sy geveg saam met lede van Working on Fire asook plaaslike brandweerpersoneel om die verwoestende brande in die Vermaaklikheidgebied te beveg. Die brande is in ’n stadium oor ’n afstand van 25 km bestry.
AfriForum het ’n veldtog van stapel gestuur teen die oprigting van ’n biogasaanleg by die WNNR. AfriForum is nie gekant teen die groenenergiebedryf nie, maar teen die ligging van die aanleg wat nie geskik is tussen residensiële eiendom nie.
AfriForum Jeug het ’n leierskapontwikkelingskamp vir Graad 9-leerders te Matroosberg Reserwe, net buite Ceres, aangebied. Die kamp was ’n reuse sukses.
AfrifForum se AfriForum911-afdeling het bystand gebied met die inhegtenisneming van ’n verdagte in Kathu deur die AfriForum911 TrackBox-toepassing te gebruik. Die individu is vir die diefstal van ’n motorvoertuig gearresteer en is later deur die SAPD as ’n voortvlugtende verdagte in diefstal- en verkragtingsake geïdentifiseer.